A BIZOTTSÁG 1052/2006/EK RENDELETE
(2006. július 11.)
a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról (Sapard) szóló 1268/1999/EK tanácsi rendelet alkalmazására vonatkozó pénzügyi szabályok megállapításáról szóló 2222/2000/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló, 1999. június 21-i 1268/1999/EK tanácsi rendeletre (1) és különösen annak 12. cikke (2) bekezdésére,
mivel:
(1)
A 2222/2000/EK bizottsági rendelet (2) 7. cikkének (3) bekezdése meghatározza a fel nem használt kötelezettségvállalások automatikus visszavonására vonatkozó szabályokat, és különösen rendelkezik a 2004. és 2005. évre tekintetében arról, hogy ennek a pénzügyi kötelezettségvállalás évét követő második év december 31-ig („n + 2” szabály az automatikus visszavonásra) kell megtörténnie, tükrözve a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet (3) 31. cikke (2) bekezdésének rendelkezését.
(2)
2005-ben Bulgária és különösen Románia komoly árvíztől szenvedett, amely tovább akadályozta az eszköz végrehajtását, és amely valószínűleg visszahat a 2004. és 2005. évre biztosított előirányzatok felhasználására.
(3)
Ezért helyénvaló az „n + 3” automatikus visszavonási szabály alkalmazása Románia és Bulgária esetében a 2004. és 2005. évre vonatkozóan.
(4)
Ezért a 2222/2000/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak az Európai Mezőgazdasági Orientációs és Garanciaalap (EMOGA) Bizottságának véleményével,
ELFOGADTA EZT A HATÁROZATOT:
1. cikk
A 2222/2000/EK rendelet 7. cikke (3) bekezdésének helyébe a következő lép:
„(3) A 10. cikk követelményeinek figyelembevételével, a Bizottság visszavonja a kötelezettségvállalás bármely olyan részét, amelyet nem egyenlítettek ki előlegfizetéssel, illetve amely tekintetében elfogadható kifizetés iránti kérelem benyújtására a következő időpontokig nem került sor:
a)
a 2000-re vonatkozó éves juttatásoknak megfelelő előirányzatok tekintetében: 2004. december 31.;
b)
a 2001-re vonatkozó éves juttatásoknak megfelelő előirányzatok tekintetében: 2005. december 31.;
c)
a 2002-re vonatkozó éves juttatásoknak megfelelő előirányzatok tekintetében: 2006. december 31.;
d)
a 2003-ra vonatkozó éves juttatásoknak megfelelő előirányzatok tekintetében: 2006. december 31.;
e)
a 2004-re vonatkozó éves juttatásoknak megfelelő előirányzatok tekintetében: 2007. december 31.;
f)
a 2005-re vonatkozó éves juttatásoknak megfelelő előirányzatok tekintetében: 2008. december 31.;
g)
a 2006-ra vonatkozó éves juttatásoknak megfelelő előirányzatok tekintetében: 2008. december 31.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 11-én.